Carmen Amoraga presenta “Basta con vivir” a l’Eliana
25 de Gener de 2018

L'activitat cultural “Trobades Literaries”, que presenta i modera Lluís Andrés, arriba de nou a l'Eliana el divendres 26 a les 19:00 hores en la Sala Pep Torrent del Centre Sociocultural. En aquesta edició s'espera la visita de l'escriptora i periodista Carmen Amoraga, qui presentarà el seu llibre “Basta con vivir”, publicat en 2017.

La novel·la narra la història de la relació entre dues dones, una d'elles madura i l'altra una jove embarassada, que es troben casualment durant unes vacances. Es tracta d'un relat intens que ens parla de creixement, superació i resiliència, que ens mostra la veritat del que som i com ajudar a una altra persona pot arribar a salvar-nos de nosaltres mateixos. Un cant a la vida i a la força de la solidaritat.

No és la primera vegada que Carmen Amoraga visita l'Eliana. És autora de deu novel·les i ha rebut premis tan importants com l'Ateneo de Sevilla, el de la Crítica Valenciana, el Premi Nadal i ha sigut finalista del Planeta. Actualment ocupa el càrrec de directora general de Cultura i Patrimoni de la Generalitat Valenciana. El seu estil literari ha anat evolucionant des d'un cert realisme màgic en les seues primeres novel·les fins a reflectir en les últimes, les passions, inquietuds i dificultats de les relacions personals.

Acompanyaran a l'escriptora l'exalcalde de l'Eliana i director general de l'Agència de Seguretat i Resposta a Emergències, José María Ángel, i la psicòloga Carmina Palau. L'entrada és lliure fins a completar l'aforament de la sala.